'n God vir twyfelaars, vraag-vraers, worstelaars en diegene wat ongeseënd voel | Om te probeer verstaan
← Wie die hardste skree, opvolg: Vrede maak met myself
Kinderles: Kleingroep-Aktiwiteit: Les oor wysheid (Gr. 2-6) →
Posted on Julie 28, 2016 by Retha Faurie | Lewer kommentaar
Party goed in die Bybel is moeilik om te verstaan. Vat nou die storie waar Jakob deurnag met 'n man stoei en om seën vra. Hy vertel na die tyd dat hy met God en mens geworstel het. Dit verstaan ek nie.
Kan mens letterlik met die almagtige skepper van hemel en aarde stoei? God sal enige mens oorrompel voor die stoeigeveg begin! As dit 'n mens was, hoekom vertel hy daar dat Hy God van aangesig tot aangesig gesien het?
Maar in elk geval, na die tyd hoor Jakob (sy naam beteken figuurlik bedrieër) dat hy 'n nuwe naam kry: Israel. Israel, soos ons almal weet, is nie net die naam van 'n man nie, maar van die volk waarvan hierdie man die voorvader is. God se volk. Israel beteken "hy worstel met God."
Daardie naam is goeie nuus! Want as die volk se naam "gehoorsaam aan God" was, dan kon ek begin twyfel het sodra ek ongehoorsaam is: Is ek nog deel van God se volk?
As die volk se naam "glo aan God" was, sou daar nie plek gewees het vir jou as jy begin twyfel nie.
As die volk se naam "die God-prysers" was, dan sou ons kon wonder of God minder van ons God is wanneer ons sukkel om te lofprys.
Maar God se volk is díé mense wat met Hom worstel: Wat met hulle twyfel na Hom toe gaan, en hul twyfel-kwessies deurbid. Wat met alles wat nie sin maak in die Bybel nie, steeds na God en Sy wil bly soek in die teks. Wat met al die lelik in die wêreld nie weghardloop van God nie, maar worstelend hulle "Here, hoekom?" vir die Skepper bly vra. Wat ten midde van "Here, hoekom" se tragedies nog steeds vir God se seën stoei. Sy seën op die aarde. Op jou geliefdes. Op jouself.